দেখলে ভয়-ভক্তি হয়!
কেউ সাফারি, কেউ কালো টি-শার্ট পরে। তাগড়াই চেহারা। হাতের পেশি রীতিমতো ঠেলে বেরিয়ে আসছে। এই ‘বাহুবলী’দেরই (বাউন্সার নামেই পরিচিত যাঁরা) সতর্ক নজরদারি মঙ্গলবার দুপুরে হাজরার উত্তম মঞ্চের বাইরে। ভিতরে, প্রদেশ কংগ্রেসের 
সাংগঠনিক নির্বাচন!
এই ‘বাহুবলী’দের উপস্থিতি যে কোনও রাজনৈতিক দলের সাংগঠনিক নির্বাচন উপলক্ষে, তা কৌতূহলী জনতার সম্ভবত মাথায় আসেনি। তাই পথচারীদের কেউ কেউ খোঁজ নিলেন, বলিউড-টলিউডের কোনও তারকা আসছেন নাকি!
ভিতরে দেখা গেল, মঞ্চে ওঠার সিঁড়ির সামনে দাঁড়িয়ে সেই ‘বাহুবলী’দের কয়েকজন। আবার কয়েকজন রয়েছেন মঞ্চের ডান-বাঁ পাশে। প্রদেশ কংগ্রেসের সাংগঠনিক নির্বাচনে কেন বাউন্সারে’র প্রয়োজন পড়ল? তর্কপ্রিয় বঙ্গ রাজনীতিতে তৈরি হল আরেক বিতর্ক!
এদিন প্রদেশ কংগ্রেসের সাংগঠনিক নির্বাচন উপলক্ষে মঞ্চে ছিলেন প্রদেশ সভাপতি অধীর চৌধুরী, বিরোধী দলনেতা আব্দুল মান্নান-সহ দলের কয়েকজন সাংসদ এবং বিধায়ক। আর মঞ্চ ঘিরেই ছিলেন বাউন্সারে’রা। অবশ্য তাঁদের গলায় ঝুলছিল এদিনের নির্বাচন জন্য তৈরি স্বেচ্ছাসেবকের ব্যাজও! বিষয়টি অজানা বলে দাবি প্রদেশ সভাপতি অধীরের। তিনি বলেন, ‘‘আমি জানি না। কারা এনেছে? কংগ্রেসের কর্মীরা কি কালো পোশাক পরতে পারেন না!’’
প্রদেশের এক নেতা বাউন্সারের উপস্থিতি মেনে নিয়ে বললেন, ‘‘ভিড় সামলাতে আনা হয়েছিল। যদি কোনও অপ্রীতিকর পরিস্থিতির মুখোমুখি হতে হতো, তাই সর্তকতা।’’ 
অতীতে মহারাষ্ট্র নিবাস হল কিংবা শিয়ালদহে নেতাজি সুভাষ ইনস্টিটিউট হল-এ প্রদেশ কংগ্রেসের সাংগঠনিক নির্বাচনকে কেন্দ্র করে উত্তেজনা, বচসা, হাতাহাতিও হয়েছিল। কিন্তু কোনও ক্ষেত্রেই বাউন্সার দেখা যায়নি। এই ধরনের মঞ্চে নেতাদের নিরাপত্তা সামলাত কংগ্রেসের শাখা সংগঠন সেবাদল। এদিন তাই বেনজির ভাবে বাউন্সারে’র উপস্থিতি দেখে কংগ্রেসের এক নেতার রসিক মন্তব্য, ‘‘সময় বদলাচ্ছে। সব কিছুই আধুনিক হচ্ছে। তাই হয়তো বাউন্সারদের নিয়ে আসা!’’ 
প্রত্যাশিতভাবেই এদিন প্রদেশ সভাপতি মনোনয়নের ভার ছাড়া হয়েছে দলের সভানেত্রী সনিয়া গাঁধী এবং সহ-সভাপতি রাহুল গাঁধীর উপর। পাশাপাশি, সহ-সভাপতি থেকে রাহুলকে দলের সভাপতি করার প্রস্তাবও পাশ হয়েছে।
যদিও মুর্শিদাবাদের কান্দির দলীয় বিধায়ক অপূর্ব সরকার এদিনের বৈঠকে আমন্ত্রণ পাননি। সূত্রের খবর, তিনি এবার প্রদেশ কংগ্রেসের সদস্য হতে পারেননি। তাই অপূর্বের অনুপস্থিতি। বিধায়কের মন্তব্য, ‘‘দলের বিধায়ক, একটি পুরসভার চেয়ারম্যান ছিলাম। এখনও কেন সদস্যপদের প্রশ্ন আসবে!’’ প্রসঙ্গত, বেশ কিছুদিন ধরেই অধীরের সঙ্গে অপূর্বের সম্পর্ক তলানিতে। আর এদিনই নির্বাচনের দায়িত্বপ্রাপ্ত কংগ্রেস নেতা (পিআরও) যোগানন্দ শাস্ত্রী বলেন, ‘‘এদিন যেভাবে ঐক্যবদ্ধভাবে সাংগঠনিক নির্বাচন করেছে প্রদেশ কংগ্রেস, তা বজায় থাকলে কংগ্রেসের শক্তিকে কেউই হারাতে পারবে না।’’
তাহলে সাংগঠনিক নির্বাচনে বাউন্সার কেন? এই প্রশ্নটা তবুও কেউ কেউ তুলছেন!